google/wiki40b huggingface dataset:
E-postmarkedsføring

E-postmarkedsføring er direktemarkedsføring som sender ut et kommersielt budskap til en gruppe mennesker via e-post. En fordel ved denne typen reklame er den svært lave kostnaden ved distribusjon, samt at man ikke betaler for trykksaker. Metoden er også miljøvennlig.  
Siden datamaskiner effektivt kan sende ut enorme mengder e-post, har enkelte mennesker utnyttet dette til å sende folk reklame i form av søppelpost for å tjene penger  Imidlertid har flere land lovgivning mot denne typen markedsføring. I Norge har vi siden 1972 hatt et forbud mot søppelpost gjennom markedsføringsloven. Forbudet omfatter post det ikke er samtykket til.
Reductio ad absurdum

Reductio ad absurdum (latin for «tilbakeførsel til det meningsløse»), apagogisk argument (gresk ἀπαγωγή [apagōgē] = «bortledning») eller bevis ved kontradiksjon (latin contradictio = «motsigelse») er en form for bevisførsel i logikken. Beviset går ut på at usannheten av et utsagn er vist når man kan dedusere (avlede) en kontradiksjon (selvmotsigelse) fra dette utsagnet. Sannheten av et utsagn kan bevises indirekte når dette utsagnets negasjon (nektelse) på denne måten kan «føres ad absurdum» (eller «reduseres ad absurdum»).

Historie

Uttrykket kan spores tilbake til gresk (ἡ ἐις ἄτοπον ἀπαγωγη [hē eis átopon apagōgē] = «reduksjon til det umulige»). Det ble bl.a. brukt av Aristoteles.
Ruza (elv)

Ruza (russisk: Руза) er ei elv i Moskva oblast ii Russland. Den er ei venstre sideelv til elva Moskva. Elva er 145 km lang, med et nedslagsfelt på 1990 km². Den fryser vanligvis til i november og er frosset over til i april.
Tenaska Ferndale kraftverk

Tenaska Ferndale kraftverk er et varmekraftverk i Whatcom County, i delstaten Washington i det nordvestre USA. Anlegget har en installert produksjonskapasitet på 344 MW fordelt på 3 turbiner med effekt på 72 – 103 MW hver, avhengig av sesong. Operatør er energiselskapet Tenaska Washington Partners LP. 
Det stod ferdig utbygd i 1994. Brenselkilden er hovedsakelig naturgass.
Millenium

Millenium er et amerikansk heavy metal-band med opprinnelse fra Tampa i Florida.
Bandet startet opp opprinnelig under navnet «Eyewitness» på tidlig 1990-tallet, og ga ut to musikkalbum, et selvtitulert og oppfølgeralbumet Messiah Complex. Bandet byttet ut bassisten og byttet navn til «Millenium» i 1997. Bandet hadde i en periode norske Jørn Lande som vokalist. Han deltok på studioalbumet Hourglass fra 2000, og sluttet i bandet i 2002.
Håndball under Asialekene 2006

Håndball under Asialekene 2006. Håndball var en av flere sporter under Asialekene 2006 i Doha i Qatar. Turneringene ble avviklet 3. til 14. desember 2006. Det var i åtte damelag og femten herrelag som deltok i håndballturneringene.
Lønnsomhet

Lønnsomhetsberegning

I økonomisk terminologi brukes «resultat» sammen med «inntekt» og «kostnad». Lønnsomhet angir et forhold mellom innsats og resultat i form av forrentning (avkastning). Økonomisk analyse kan være inngående studier av inntekts- og kostnadstyper, men også mer enkle regneteknikker avhengig av bedriftens økonomiske kompleksitet.

Kortsiktige finansmål

Total rentabilitet og residualregnskap er to viktige finansielle måltall som sier noe om virksomhetens lønnsomhet foruten årsresultatet.
Brukersted

Sentrale avtaler

Brukersteder er knyttet til sentrale finansielle institusjoner både teknisk og avtalemessig. De fleste transaksjonsformer er basert på bruk av en terminal (f.esk. kortleser) i butikken. Sluttbruker betaler ved å identifisere seg med et betalingskort. Transaksjonen valideres elektronisk og brukerstedet mottar oppgjør jf. avtale fra kortutstederens oppgjørsbank.

Det norske markedet

I Norge er den mest kjente aktøren knyttet til brukerstedsavtaler selskapet Teller. Teller er teknisk og avtalemessig motpart for Visa, MasterCard og American Express i Norge. Selskapet tilbyr en rekke brukerstedsavtaler. Med en brukerstedsavtale med Teller kan butikkene ta i mot betaling med de nevnte kortene.
Harison da Silva Nery

Karriere

Harison startet sin profesjonelle karriere i Santa Cruz i 2001. Han har også spilt for Urawa Reds, Vissel Kobe, Gamba Osaka, Guarani, Ponte Preta og UD Leiria.
Rhytidocassis

Utseende

Middelsstore, ovale, halvblanke, lyst gulbrune (i alle fall døde eksemplarer) skjoldbiller. Sett fra siden er de høyt hvelvede. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen oval. Pronotum er rundet, dekkvingenes "skuldre" noe spisst framskytende. Oversiden er ganske tett og kraftig punktert, uten punktrader.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. I alle fall noen av artene lever på planter i vindelfamilien.

Utbredelse

Slekten er vidt utbredt i Afrika og Asia.
27. serierunde i Tippeligaen 2015

27. serierunde i Tippeligaen 2015 ble innledet fredag 16. oktober 2015 klokken 19.00 med kampen mellom Strømsgodset og Odd på Marienlyst stadion.
Alliance Party of Northern Ireland

The Alliance Party er et liberalt parti i Nord-Irland, dannet den 21. april 1970 av avhoppere fra the Ulster Unionist Party.
Det ble dannet av tilhengere av the New Ulster Movement, en sentrumsgruppe innen Unionistpartiet, som ikke lenger ville nøye seg med å være en pressgruppe innen dette partiet.
En av politikerne for dette partiet er Anna Lo, den første fra en etnisk minoritet til å bli medlem av det nordirske parlament.
Arne Berg (stuntmann)

Arne Berg (død 2013) var en norsk stuntmann som har jobbet i norske spillefilmer, samt TV-serien Helmer og Sigurdsson.
I 1976 så hoppet han fra 8. etasje på Økernsenteret, og han landa på kartong. Seinere i 1976 skadet Berg hælene sine under et oppvisningsstunt.
Basketball under Stillehavslekene 1971

Basketball under Stillehavslekene  1971. Basketball var en av flere sporter som var med i de fjerde Stillehavslekene som ble arrangert i Papeete i Fransk Polynesia i perioden 25. august til 5. september 1971. Det var åtte herrelag som deltok i Basketball-turneringene. Først ble det spilt en enkeltserie der alle lagene møttes en gang og siden møttes de to beste lagene i en finale. Fransk Polynesia vant herrefinalen med 84-73 over Amerikansk Samoa.
Reidar Hirsti

Fra samisk småbruk til AUF-lederskap

Hirsti kom fra en småbrukerfamilie i Deatnu/Tana, og vokste opp med samisk som morsmål, men lærte norsk på skolen – dette var i fornorskningstida, hvor samiskundervisning på skolen ikke var lov. Etter studier i Borkenes, Tromsø og USA begynte han sitt virke som politiker og journalist. Han flytta til Oslo, og var der med å stifte Oslo Sameforening i 1948, ei forening han ble æresmedlem i seinere. Han var leder i AUF 1955-58 samtidig som han var frilansjournalist i Sameradioen (forløperen til dagens NRK Sápmi).

Kampen om det frie ord

Hirsti var sjefredaktør i Arbeiderbladet fra 1963 til han ble avsatt av Arbeiderpartiets sentralstyre i 1974. Avsettelsen var knytta til hans engasjement for åpen debatt i avisa om eventuelt norsk EF-medlemskap, mens partiledelsen gikk inn for EF-medlemskap og ønska at avisa skulle målbære dette. Han ble den siste landsmøtevalgte redaktør i Arbeiderbladet (nå: Dagsavisen). Hans etterfølgere er blitt ansatt gjennom mer normale ansettelsesprosedyrer. Hirsti skrev i 1991 boka «Partipisken. Kampen om det frie ord i Arbeiderbladet» om denne affæren. Saken førte til mye debatt, og var utslagsgivende for at bindingene mellom aviser og partier i Norge begynte å avvikles.

Virke i NRK

Fra 1974 til 1975 var han statssekretær i Industridepartementet. Fra 1975 var han ansatt i NRK. Frem til 1980 var han sjef for distriktskontorene og la grunnen for NRKs sterke satsing i distriktene, deretter var han programredaktør og leder for radioens programredaksjon til 1987, da han ble programredaktør med spesialkontrakt. Han var medforfatter og hovedansvarlig for den historiske dokumentarserien Veier til vår tid, som gikk på NRK i 1991. Han gikk av 1995.

Forfatterskap

Han har utgitt flere bøker med historiske tema, særlig knyttet opp til Arbeiderbevegelsen, blant annet om Johan Nygaardsvold, Yngve Hågensen og Gro Harlem Brundtland; men også om samefolket. Han er særskilt kjent for sitt verk "Suenjel-folket" (1974) om det uheldige samiske samfunnet som bodde i grensetraktene mellom Norge, Finland og Sovjet/Russland; og  boka Partipisken (1991), som er en beskrivelse av hvordan han ble presset ut fra stillingen i Arbeiderbladet. I 2000 fikk han Fritt Ords honnørutmerkelse for sitt virke.

Annet

Hirsti er far til sangerinnen Marianne Hirsti.
Nils Bjørums Glassverk

Nils Bjørums Glassverk òg kjent som Bjørums Glassverk var et foretak som ble oppretta i 1873. Det ble etablert av Hans Bjørum. Det gikk inn i 1886.
Slaget ved Panormus

Innledning

Mot slutten av 252/tidlig 251 f.Kr. hadde Karthago slått ned et libysk opprør i Afrika og sendt en hær under ledelse av Hasdrubal, sønn av Hanno den store, til Sicilia. Hasdrubal hadde vært til stede ved Tunis sammen med Xanthippus og lært en del tekniske grep. Ifølge Polybius marsjerte Hasdrubal i to år gjennom de vestlige delene av Sicilia, rundt byene Lilybaeum og Selinus, uten å møte romerne (som holdt til i høyden). Hasdrubal bestemte seg til slutt for å angripe en romersk konsulhær ledet av Lucius Cercilius Metellus, som drev med å samle avlinger rundt Panormus. Hasdrubal førte sine menn og elefanter gjennom Orethus-dalen til Panormus. Denne operasjonen virket fornuftig, da den andre konsulhæren var på vei til Roma.

Slaget

Etter å ha tvunget romerne til å trekke seg tilbake inn bak bymurene ved Panormus og herjet områdene i rundt, gikk Hasdrubals styrker mot byen ved å krysse Orethus-elven. Metellus frigjorde sitt lette infanteri for at de skulle forstyrre de karthagenske fortroppene. For å gjøre dette skjulte de romerske troppene seg i skyttergraver rundt byen. Den karthagenske elefant-kommandanten trodde motstanden var svak og rykket derfor frem for å spre sitt lette infanteri. Da romerne kom frem fra skyttergravene ble elefantene slått av panikk og vendte seg i mot sine egne rekker. På dette tidspunktet sto Metellus og hans tropper utenfor bymurene foran karthagenernes venstreside. Da elefantene flyktet ga Metellus ordre om angrep. Denne manøvren brøt den karthagenske linjen og fikk dem til å flykte. Romerne forfulgte imidlertid ikke den flyktende armeen, men fanget i stedet de elefantene som var igjen. De ble senere ble slaktet i Roma.

Ettervirkninger

Etter skikken ble Hasdrubal kalt tilbake til Karthago for å henrettes. Hans etterfølger, Adhubal, bestemte at Selinus ikke lenger kunne være innsperret og fikk byen ødelagt. Med unntak av Hamilcar Barcas geriljakrigføring, markerte dette nederlaget slutten på det karthagenske felttoget til lands på Sicilia.
Han Ola Torader

Han Ola Torader er en musikk-EP med Vidar Sandbeck, utgitt i 1961.
Serra da Estrela

Serra da Estrela er den høyeste fjellkjeden i Portugal og inneholder det høyeste fjellet på det portugisiske fastlandet (Ponta do Pico på Asorene er høyere) med en høyde på 1993 meter over havet. Toppen kalles Torre (betyr «tårn») og ligger i Loriga i kommunen Seia. Det er et skisenter i området ved navn Vodafone skisenter.
Fjellkjeden, som ligger mellom kommunene Seia og Covilhã, er omtrent 100 km lang og 30 km på det bredeste. Den består av en stor granittrygg som en gang dannet Portugals sørlige grense. Med bratte knauser og gjel, elver og innsjøer, vakre skoger og flott utsikt, er området et av de flotteste naturområdene i landet. 
Fjellkjeden er i dag en del av en naturpark med gode muligheter for skisport. 
Det er tre elver som har sine utspring i Serra da Estrela: Mondego, som er den største elven som renner innenfor Portugals grenser, Zêzere, som er en sideelv til Tejo, Alva, en sideelv til Mondego. 
Serra da Estrelahund (Cão da Serra da Estrela) er en hunderase som har fått navn etter dette området, der den har vært avlet som vokterhund gjennom århundrer av de lokale bøndene.
Saransk

Saransk (russisk: Сара́нск, mordvinsk: Саран ош) er hovedstaden i Republikken Mordovia i Russland. Den ligger ved elva Insar (i Volgas nedbørfelt, rundt 520 km øst for Moskva. Innbyggertall: 304 866 (folketelling 2002).

Historie

Bosetningen ble grunnlagt i 1641 som en festning ved Russlands sørøstre grense. På 1700-tallet mistet fortet sin militære betydning, og Saransk ble en handels- og industriby. I 1708 ble byen underlagt guvernementet Azov, og senere guvernementet Kazan. I 1780 ble byen underlagt det som i 1801 ble guvernementet Penza. I 1893 nådde byggingen av jernbanen Moskva – Kazan til Saransk. I 1928 ble byen hovedstad i det nasjonale distriktet Mordovia, som i 1934 ble til den Mordoviske ASSR, og i 1991 den autonome republikken Mordova. Sovjetiske byplanleggere bygde om det gamle bysenteret på 1960- og 1970-tallet, med brede gater og enorme boligområder.

Næringsliv

Industrien i Saransk omfatter produksjon av elektriske kabler, kjemikalier, dekorativt tøy, matprodukter, maskinbygging og metallarbeid. Byen har også to varmekraftverk. 
Flybasen Ljambir ligger 12 km nord for byen.

Transport

Saransk har hatt en jernbanestasjon siden 1893, og den ligger for tiden ved Ruzajevka – Kazan-jernbanen. Byen ligger også ved en hovedvei. Saransk lufthavn, som ligger 7 km sør for byen, trafikkeres av mindre fly.

Kultur

Saransk har flere teatere: et dramateater (grunnlagt i 1961), et dukketeater, og et komedieteater. Byen har også et regionalt historisk museum og et kunstmuseum.

Utdanning

Mordovias Statlige Universitet (grunnlagt i 1957) ligger i Saransk, i tillegg til flere tekniske skoler.

Severdigheter

Byen har mange historiske arkitektoniske monumenter sin tidlige historie. 
En bemerkelsesverdig struktur i Saransk er Saransk TV-tårn, en 180 meter høy bardunert mast av rørstål bygget i 1961, som har 8 tverrstykker med gangveier på to nivåer fra mastestrukturen til bardunene.
Caspar forlag

Caspar forlag er et norsk forlag med base i Bergen. Forlaget gir ut bøker og hefter om matematikk, matematikkdidaktikk og pedagogikk for lærerutdanningene, og i tillegg har forlaget siden 1990 gitt ut tidsskriftet Tangenten. Forlaget ble stiftet våren 1981 av Stieg Mellin-Olsen og Marit Johnsen Høines. Målet med forlaget var å bidra til å utvikle et miljø for å støtte matematikkdidaktikk som eget fagområde.
I samarbeid med Høgskolen i Bergen har Caspar utviklet det digitale læremiddelet matemania.no.
Uranienborg

Avgrensning

Strøkets hoveddel ligger mellom Holtegata i nordvest, Uranienborgveien i nordøst, Briskebyveien og Riddervoldgate i sørvest, og Inkognitogata i sørøst. I tillegg er Uranienborg terrasse (som ligger øst for Uranborgveien) med i strøket. Imidlertid regnes ofte hele Inkognitogata og også Inkognito terrasse som en del av strøket.
Uranienborg har dermed Briskeby i nord og vest, Homansbyen i øst, og Bak Slottet i sørøst.

Historie

Strøket har navn etter en gammel løkke utskilt fra gården Frogner, antagelig oppkalt etter den danske astronomen Tyge Brahes slott og observatorium på øya Ven i Øresund.
Utbyggingen av Uranienborg startet på 1880-tallet, og Uranienborg kirke ble innviet i 1886. Denne kirken ligger i Uranienborgparken, en park på en høyde i strøket. Boligbyggingen mellom Uranienborgveien og Riddervolds gate startet oppe ved Uranienborgveien rundt år 1885 med bygårdene Oscars gate 35-39 og 32-34 – og nederst ved Riddervolds gate med bygårdene Riddervolds gate 7 og Oscars gate 59, og strøket er dominert av murbyen.
Tønjum stavkirke

Tønjum stavkirke var en stavkirke i Lærdal i Sogn som raste sammen under en storm 12. januar 1823. Fire portaler fra kirken er bevart på Bergen museum.

Historie

Stavkirken ble trolig bygget rundt år 1200. Første skriftlige kilde som viser til en kirke i Tønjum, er fra 1305, da en sira Gudleik i Tønjum er nevnt. Etter at kirken hadde rast sammen, ble det funnet rundt 150 brakteater. De eldste av dem var fra perioden 1205–1263.

Utseende

I en rapport fra 1660-årene står det at svalgangen og «søndre side til kirkedøren, som er midt paa kirken» skulle fornyes. Dette viser at det var en inngangsdør til kirken på sørsiden, i tillegg til hovedinngangen i vest. Kunsthistorikeren Lorentz Dietrichson mener at dette viste at kirken var treskipet med søylene gruppert omkring hjørnene, slik som i stavkirkene i Borgund og Stedje, og trolig med inngang fra både nord og sør. Enda et tegn på dette er at det er bevart hele fire portaler fra kirken. De kommer trolig fra en hovedinngang i vest, en korinngang, en inngang midt på langveggen i nord og en midt på langveggen i sør. Disse portalene ble oppbevart i sakristiet i den nye kirken i Tønjum frem til 1885, da de kom til Bergen museum. Det fremgår også av rapporten fra 1660-årene at kirken da hadde svalganger, pulpitur og tårn.
I en rapport fra 1722 står det at kirken i Tønjum er en «smuk stavkirke med svaler rundt omkring, et rundt bygget kor og taarn fra grunden af, indvendig malet og vel kondisioneret.» Dietrichson tolker dette som at tårnet stod i vestenden av kirken, og at kirken hadde avrundet apsis i øst.
Skipet i kirken var 36 fot ganger 30 fot (11 m x 9 m). Koret var 12 fot ganger 18 fot (4 m x 6 m).
En hustrus klagesang

«En hustrus klagesang» er et skillingstrykk som kommer fra Tønsberg, trykket rundt 1900. Det finnes en mengde skillingsviser som med redsel og gru beskriver alkoholmisbruk.
Ridderrennet

Ridderrennet er et skirenn for utøvere med syns-, bevegelseshemning eller annet handikapp. Ridderrennet  avholdes på Beitostølen i Oppland hvert år i slutten av mars måned som en del av den internasjonale Ridderuka. Den blinde plateartisten og helsesportsentusiasten Erling Stordahl innstiftet rennet. Det første rennet ble arrangert 12. april 1964. Alt i 1962 startet Stordahl med et skikurs for blinde. I 1968 ble det for første gang arrangert Ridderuke.
Arrangementet har inspirert andre nasjoner, nylig har også Kina opprettet sin egen ridderuke.
Ridderrennet ble tildelt «Årets hederspris» for idrettsåret 2013 på Idrettsgallaen 2014.
Injektiv funksjon

En funksjon  er injektiv, hvis forskjellige elementer i A gir forskjellige funksjonsverdier i B. Mer eksakt er φ injektiv når . Det betyr altså, at hver eneste funksjonsverdi y har maksimalt én tilhørende x-verdi, . Begrepene én-entydig, 1-1 eller en-til-en brukes også.
Otta–Dombåsbanen

Otta-Dombåsbanen betegner den 45,8 km lange jernbanestrekningen mellom Otta og Dombås på nåværende Dovrebanen.
Banen ble vedtatt i 1907 og åpnet 5. desember 1913. Stasjonsbygningene på strekningen er særlig forseggjort som følge av at det ble utlyst en arkitektkonkurranse i 1911, som Arnstein Arneberg vant.
Den norske antarktisekspedisjonen 1956–60

Den norske antarktisekspedisjonen 1956–1960 (NAX) var en vitenskapelig ekspedisjon til Antarktis som ble arrangert i forbindelse med det internasjonale geofysiske år 1957/58. Norsk Polarinstitutt var ansvarlig for gjennomføringen av ekspedisjonen. Polarinstituttets direktør Harald Ulrik Sverdrup ledet forberedelsene til ekspedisjonen, mens Sigurd Helle var ekspedisjonsleder. Det ble først planlagt med en toårig overvintringsekspedisjon, men det ble senere besluttet å utvide ekspedisjonen til tre år.
14 deltakere og 42 grønlandshunder ble fraktet til Kronprinsesse Märtha Kyst i Dronning Maud Land med selskutene «Polarbjørn» og «Polarsirkel» i november 1956. Basen til ekspedisjonen ble anlagt 35 km fra kysten og fikk navnet Norway Station, blant deltagerne kalt Fimbul.

Resultat

I tillegg til at det ble samlet inn store mengder forskningsdata, hadde ekspedisjonen stor politisk betydning. Norges territorialkrav i Antarktis kunne bare opprettholdes ved å vise tilstedeværesle. Ekspedisjonen sikret også Norge en viktig posisjon i forhandlingene i forkant av Antarktistraktaten, som ble signert i desember 1959.
Kong Olav innstiftet 3. februar 1960 Antarktismedaljen til minne om ekspedisjonen. Denne ble tildelt 37 personer som var knyttet til ekspedisjonen på ulike måter.
Greven av Monte Cristo

Vurdering

Godt over halvparten av boka foregår i Paris 10-20 år før boka utkom, i en virvel og et virvar av bankierer, dueller, operaaftenen, gammel adel, oppkomlinger, veksler, elskelige gamle slektninger og hviske-intriger. Mellom linjene i Dumas' bok kan man etter alt å dømme lese mye om det franske samfunnet i den tiden boka ble skrevet. Det er riktignok et klasse-samfunn, men det er fremfor alt et samfunn preget av penger og sosial mobilitet. 
I bokas siste kapitler får greven også en kledelig tvil og anger over sin hevntørst, men det framstår nå mest som et forsøk fra forfatterens side på å ri to hester samtidig. Dumas forsøker å la dette bli en moralsk fortelling om hevn, tilgivelse, tillit til Guds omsorg, og farene ved å selv sette seg til doms over andre mennesker. Men dette virker påklistret utenpå en dyktig komponert røverhistorie og et melodrama.

Norsk utgave

Romanen ble først oversatt til norsk i som føljetong i «Folkebladet» i 1881, og «første fullstændige norske oversettelse efter den store franske originalutgave» kom i 1920. Den norske bokklubben har i 1990 og 2000 utgitt J. Buviks oversettelse, først utgitt på Mortensens forlag i 1950. Damm og Cappelen har før 1980 utgitt bearbeidede utgaver ved H. Braarvig og W. Brøgger.  
Den utgaven som er i handelen pr. 2005 er en forkortet utgave ved Olav Coucheron, først utgitt av Aschehoug i 1980. Oversettelsen virker ikke urimelig beskåret. Det er fremdeles en forholdsvis pompøs tekst, med mange adjektiv og karakteristikker av en type som en strengere bearbeider ville fjernet.
Boken har blitt dramatisert for film og fjernsyn en rekke ganger på ulike språk, blant annet i 2002.
Hemicladus

Utseende

Middelsstore, gråbrunlige trebukker. Slekten kjennes lett på at antennenes midterste ledd er brede og flate.

Utbredelse

Slekten er utbredt i Sør-Amerika øst for Andesfjellene.
... och alla dessa kvinnor

Innspillingsfakta

Filmen ble spilt inn i august – oktober 1944 i Centrumateljéerna i Stockholm,

Handling

Axel Skönman er sønn av en feiret skuespillerinne. Allerede som guttunge viste han seg å ha en god hånd om det andre kjønnet. Ni år gammel gir Axel en solfjær til Margit, som han også gifter seg med i voksen alder. Bryllupet blir holdt i Paris, men ekteskapet blir kortvarig. Allerede før bryllupsdagens kveld er det over.
Axel oppvarter nå kvinner på løpende bånd. Stadig mer bevisst og dreven utnytter han sin gangbare sjarme og utvikler seg til å bli en ren sol- og vårmann. Under sin løpebane, dels hjemme i Sverige, men mest utenlands, nedlegger Axel eksempelvis en godseierinne og hennes 15 år gamle datter, en kabaretsangerinne, en rik amerikansk enke, en fransk grevinne, en motehusforestanderinne og en kunstnerinne. Han avholder seg heller ikke fra å legge an på sin borgerlige veloppfostrede brors hustru.
Axels eventyr ender med at han blir stilt for retten, men hans kvinnelige advokat greier å få ham frikjent. Nå vender Axel tilbake til sin ungdomskjærlighet, Margit. Tross hans hensynsløse måte å leve på vil hun tro på hans gode vilje til gjensidig fellesskap. De stiger om bord sammen på en hvit dampbåt med kurs for Cuba.